陪叔夏遊法輪
作者：胡寅
朝代：宋

paragraphs: 不雨度十旬，山行尚清美。
茲晨岣嶁南，昔者紫蓋尾。
三益伏蒲公，眷我共遊徙。
晉時雲龍寺，煇煇千柱啟。
老禪贍幽思，靜室更經始。
梁橑杉桂馥，窗戶水雲洗。
況逢月幾望，天宇澹無滓。
空庭竹柏影，藻荇漾流水。
散衣捧皤腹，行食躡細履。
不隨羽人夢，當處廣寒裏。
何須霓裳曲，梵唄亦不起。
紛紛共塵世，清絕乃有此。
又嗟情事隔，不得久棲止。
人生誰定閒，吾行未云已。